টেরি গস কিঞ্জি

**টেরি গস কিঞ্জি** একজন আমেরিকান প্রাণরসায়নবিদ, শিক্ষাবিদ এবং শিক্ষায়তনিক প্রশাসক। তিনি ২০২১ থেকে ২০২৩ সাল পর্যন্ত ইলিনয় স্টেট ইউনিভার্সিটির ২০তম প্রেসিডেন্ট হিসেবে দায়িত্ব পালন করেছেন।

## প্রাথমিক জীবন ও শিক্ষা
কিঞ্জি ওহাইওর ক্যান্টনে জন্মগ্রহণ করেন। কিঞ্জি বিজ্ঞানে কর্মজীবন শুরু করতে হাইস্কুলের একজন পদার্থবিজ্ঞান শিক্ষকের দ্বারা আংশিকভাবে অনুপ্রাণিত হয়েছিলেন।

তিনি ১৯৮৫ সালে অ্যাক্রন বিশ্ববিদ্যালয় থেকে রসায়নে ম্যাগনা কাম লাউডসহ বিএস সম্পন্ন করেন। কিঞ্জি ১৯৮৫ থেকে ১৯৮৭ সাল পর্যন্ত ওহাইওর ওয়ারেনসভিল হাইটসে বিপি আমেরিকাতে একজন রসায়নবিদ হিসেবে কাজ করেছেন, যেখানে তিনি জৈব জ্বালানি উন্নয়নের ওপর আলোকপাত করেছিলেন। কিঞ্জি কেস ওয়েস্টার্ন রিজার্ভ ইউনিভার্সিটি থেকে প্রাণরসায়নে পিএইচডি সম্পন্ন করেন। তার ডক্টরাল উপদেষ্টা ছিলেন উইলিয়াম সি. মেরিক। তিনি কার্নেগি মেলন বিশ্ববিদ্যালয়ে জন এল. উলফোর্ড জুনিয়রের অধীনে মলিকুলার জেনেটিক্সে পোস্টডক্টরাল গবেষক হিসেবে কাজ করেছেন।

## কর্মজীবন
তিনি ১৯৯৫ সালে রাটজার্স বিশ্ববিদ্যালয়ে মলিকুলার জেনেটিক্স, মাইক্রোবায়োলজি এবং ইমিউনোলজি বিভাগে সহকারী অধ্যাপক হিসেবে যোগ দেন। ২০০৪ সালে তিনি একজন স্থায়ী অধ্যাপক বা টেনিয়ার্ড প্রফেসর হন। ২০০৭ সালে তিনি রবার্ট উড জনসন মেডিকেল স্কুলের পেডিয়াট্রিক্স বিভাগের অধ্যাপক হন। তিনি ২০০৭ সালের অক্টোবর থেকে ২০১৩ সালের আগস্ট পর্যন্ত রাটজার্স গ্র্যাজুয়েট স্কুল অফ বায়োমেডিকেল সায়েন্সেসের সিনিয়র সহযোগী ডিন হিসেবে দায়িত্ব পালন করেন। এরপর তিনি ২০১৩-১৫ সালে গবেষণা প্রশাসনের সহযোগী ভাইস-প্রেসিডেন্ট হিসেবে দায়িত্ব পালন করেন।

২০১৬ সালে কিঞ্জি গবেষণার ভাইস প্রেসিডেন্ট হন। ২০১৮ সালে তিনি ওয়েস্টার্ন মিশিগান ইউনিভার্সিটিতে গবেষণা ও উদ্ভাবনের ভাইস প্রেসিডেন্ট হিসেবে যোগ দেন এবং একই সাথে জৈব বিজ্ঞান বিভাগের অধ্যাপক হিসেবে দায়িত্ব পালন করেন।

তিনি ন্যাশনাল ইনস্টিটিউট অফ হেলথ এবং ন্যাশনাল সায়েন্স ফাউন্ডেশন উভয়ের স্টাডি সেকশনে সদস্য বা চেয়ারপারসন হিসেবে দায়িত্ব পালন করেছেন।

২০২১ সালের ১ জুলাই তিনি ল্যারি ডায়েটজের স্থলাভিষিক্ত হয়ে ইলিনয় স্টেট ইউনিভার্সিটির ২০তম প্রেসিডেন্ট হিসেবে দায়িত্ব গ্রহণ করেন। তিনি ছিলেন এই বিশ্ববিদ্যালয়ের প্রথম নারী প্রেসিডেন্ট। ২০২৩ সালের ফেব্রুয়ারিতে কিঞ্জি বিশ্ববিদ্যালয়ের প্রেসিডেন্টের পদ থেকে পদত্যাগ করেন।

## পুরস্কার ও সদস্যপদ
কিঞ্জি তার গবেষণা ও নেতৃত্বের জন্য আন্তর্জাতিকভাবে সমাদৃত। ২০১৬ সালে তিনি আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের ফেলো হন। তিনি আমেরিকান সোসাইটি ফর বায়োকেমিস্ট্রি অ্যান্ড মলিকুলার বায়োলজি (ASBMB) এর সদস্যপদ এবং পাবলিক অ্যাফেয়ার্স উপদেষ্টা কমিটির সভাপতিত্ব করেছেন।

এছাড়াও কিঞ্জি ২০০১ সালে ইউনিভার্সিটি মাস্টার এডুকেটর গিল্ডের জন্য নির্বাচিত হয়েছিলেন। ২০০৪ সালে তাকে নিউ জার্সির সমারসেট কাউন্টির বর্ষসেরা নারী (চিকিৎসা ক্ষেত্রে) হিসেবে ঘোষণা করা হয় এবং ২০১৯ সালে তিনি স্টেম (বিজ্ঞান, প্রযুক্তি, প্রকৌশল এবং গণিত) ক্ষেত্রে ক্রেইনস ডেট্রয়েটের একজন উল্লেখযোগ্য নারী হিসেবে নির্বাচিত হন।

## ব্যক্তিগত জীবন
কিঞ্জি ১৯৮০ সালে ওহাইওর লুইসভিল হাই স্কুল থেকে স্নাতক হন। তিনি তার পরিবারের প্রথম প্রজন্মের কলেজ শিক্ষার্থী ছিলেন। কিঞ্জির স্বামী স্কট একজন রসায়নবিদ। অ্যাক্রন বিশ্ববিদ্যালয়ে স্নাতক পড়ার সময় তাদের পরিচয় হয়।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:জন্মের স্থান অনুপস্থিত (জীবিত ব্যক্তি)
বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:একবিংশ শতাব্দীর আমেরিকান প্রাণরসায়নবিদ
বিষয়শ্রেণী:একবিংশ শতাব্দীর আমেরিকান নারী প্রাণরসায়নবিদ
বিষয়শ্রেণী:কেস ওয়েস্টার্ন রিজার্ভ ইউনিভার্সিটির প্রাক্তন শিক্ষার্থী
বিষয়শ্রেণী:রাটজার্স বিশ্ববিদ্যালয়ের শিক্ষক
বিষয়শ্রেণী:ওয়েস্টার্ন মিশিগান ইউনিভার্সিটির শিক্ষক
বিষয়শ্রেণী:ইলিনয় স্টেট ইউনিভার্সিটির শিক্ষক
বিষয়শ্রেণী:ইলিনয় স্টেট ইউনিভার্সিটির প্রেসিডেন্ট
বিষয়শ্রেণী:বিশ্ববিদ্যালয় ও কলেজের নারী প্রধান
বিষয়শ্রেণী:ওহাইওর বিজ্ঞানী
বিষয়শ্রেণী:আমেরিকান অ্যাসোসিয়েশন ফর দ্য অ্যাডভান্সমেন্ট অফ সায়েন্সের ফেলো
বিষয়শ্রেণী:অ্যাক্রন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ওহাইওর রসায়নবিদ